ΨΗΦΙΣΜΑ ΤΟΥ ΣΥΜΒΟΥΛΙΟΥ της 26ης Μαρτίου 1992 σχετικά με την παράταση του συστήματος παρακολούθησης των αγορών των σιδηροδρομικών, οδικών και εσωτερικών πλωτών μεταφορών εμπορευμάτων (92/C 86/04)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη δήλωση του Συμβουλίου, που εγκρίθηκε στις 12 Ιουνίου 1978, σχετικά με την προοδευτική εφαρμογή συστήματος πειραματικής παρακολούθησης των αγορών των σιδηροδρομικών, οδικών και εσωτερικών πλωτών μεταφορών εμπορευμάτων μεταξύ των κρατών μελών,

τα ψηφίσματα του Συμβουλίου της 18ης Ιουνίου 1986 και της 8ης Δεκεμβρίου 1988 σχετικά με την παράταση ισχύος του συστήματος παρακολούθησης των αγορών των σιδηροδρομικών, οδικών και εσωτερικών πλωτών μεταφορών εμπορευμάτων μεταξύ των κρατών μελών (1),

την πρόταση απόφασης του Συμβουλίου, σχετικά με ένα μόνιμο ευρωπαϊκό σύστημα παρακολούθησης των αγορών των χερσαίων εμπορευματικών μεταφορών, που υπέβαλε η Επιτροπή στις 20 Ιανουαρίου 1991 (2), καθώς και την έκθεση της Επιτροπής στο Συμβούλιο σχετικά με την εφαρμογή του προσωρινού συστήματος,

Εκτιμώντας ότι είναι ευκταία η θέσπιση μόνιμου συστήματος παρακολούθησης των αγορών,

Εκτιμώντας ότι το μόνιμο σύστημα θα πρέπει να είναι προσαρμοσμένο στις ανάγκες μιας κοινής πολιτικής στον τομέα των μεταφορών, λαμβάνοντας ιδίως υπόψη την ολοκλήρωση της εσωτερικής αγοράς,

Εκτιμώντας ότι ένα μόνιμο σύστημα παρακολούθησης των αγορών θα πρέπει, αφενός, να είναι αξιόπιστο και να παρέχει, σε εύθετο χρόνο, τις απαραίτητες πληροφορίες σχετικά με τις αγορές εθνικών και διεθνών μεταφορών στην Κοινότητα- ότι, αφετέρου, δεν θα πρέπει να οδηγήσει σε υπερβολικά έξοδα, και ότι, κατά συνέπεια, πρέπει να

οριστούν με προσοχή οι στόχοι και η λειτουργία του, διευκρινίζοντας, ιδίως, τα καθήκοντα των κρατών μελών,

Εκτιμώντας ότι τίθεται, εξάλλου, το ερώτημα κατά πόσον το σύστημα θα πρέπει να εφαρμόζεται μόνο στις χερσαίες μεταφορές, ή, αντιθέτως, αν μπορούν να περιληφθούν και άλλοι τρόποι μεταφοράς,

Κρίνοντας ότι η θέσπιση του μόνιμου αυτού συστήματος απαιτεί συμπληρωματική και διεξοδική μελέτη σχετικά με τα χαρακτηριστικά και τις λεπτομέρειες εφαρμογής του,

Κρίνοντας ότι, μέχρις ότου τεθεί σε εφαρμογή ένα μόνιμο σύστημα, θα πρέπει να διατηρηθεί η συνέχεια του ισχυόντος προσωρινού συστήματος,

ΕΚΔΙΔΕΙ ΤΟ ΠΑΡΟΝ ΨΗΦΙΣΜΑ:

1. Το σύστημα παρακολούθησης των αγορών των σιδηροδρομικών, οδικών και εσωτερικών πλωτών μεταφορών εμπορευμάτων, όπως προβλέπεται από το ψήφισμα του Συμβουλίου της 8ης Δεκεμβρίου 1988, παρατείνεται μέχρις ότου τεθεί σε εφαρμογή ένα οριστικό σύστημα.

2. Τα κράτη μέλη και η Επιτροπή εξασφαλίζουν τη στενή συνεργασία μεταξύ των αρμόδιών τους υπηρεσιών, όσον αφορά τη συλλογή και την ανάλυση των στοιχείων που αφορούν το σύστημα παρακολούθησης των αγορών.

3. Το Συμβούλιο καλεί την Επιτροπή να συνεχίσει, σε συνεργασία με τους εμπειρογνώμονες των κρατών μελών, τις μελέτες της στον τομέα αυτό, συμπεριλαμβανομένης της εκτίμησης των εξόδων, και να του υποβάλει, ενδεχομένως, τροποποίηση της πρότασής της για την καθιέρωση μόνιμου συστήματος. Στα πλαίσια αυτά, η Επιτροπή μπορεί επίσης να μελετήσει τη σκοπιμότητα της ενδεχόμενης ενσωμάτωσης, στο μελλοντικό μόνιμο σύστημα παρακολούθησης των αγορών, στοιχείων σχετικών με άλλους τομείς μεταφορών, που δεν περιλαμβάνονται στο ισχύον σύστημα.

(1) ΕΕ αριθ. C 328 της 21. 12. 1988, σ. 1 και ΕΕ αριθ. C 160 της 27. 6. 1986, σ. 2.

(2) ΕΕ αριθ. C 29 της 5. 2. 1991, σ. 8.